
Predmet: Prijedlog VI. Izmjena i dopuna Prostornog plana Karlovačke županije i Strateške 
studije o utjecaju na okoliš VI. Izmjena i dopuna Prostornog plana Karlovačke županije— 
mišljenje i primjedbe 


Poštovani, 


na mrežnim stranicama Karlovačke županije 22. siječnja 2021. objavljena je informacija o 
provođenju javne rasprave o Prijedlogu VI. Izmjena i dopuna Prostornog plana Karlovačke 
županije i Strateškoj studiji o utjecaju na okoliš VI. Izmjena i dopuna Prostornog plana 
Karlovačke županije KLASA: 350-02/20-01/01; URBROJ: 2133/1-07-01/04-20-123 
Slijedom te informacije šaljemo Vam sljedeće očitovanje. 


Eko Pan pozdravlja prijedlog da se iz Prostornog plana Karlovačke županije izbrišu 
hidroelektrane Lučica, Barilović, Primišlje, Puškarići i Furjan. Svjesni smo da takva odluka 
nije posljedica osmišljene javne politike Karlovačke županije već jedini mogući razuman 
potez nakon svih loših iskustava s hidroelektranama u Karlovačkoj županiji. Pozivamo 
Karlovačku županiju da pitanja zaštite prirode i okoliša, a posebno rijeka stavi na vrh 
prioriteta javnih okolišnih politika Karlovačke županije. Žalosti nas činjenica da Županija 
svih ovih godina nema jasno definiran stav u vezi zaštite i očuvanja karlovačkih rijeka. 
Izbacivanje hidroelektrana definitivno je korak prema očuvanju i zaštiti karlovačkih rijeka, ali 
time sigurno nisu u potpunosti uklonjene sve opasnosti koje prijete karlovačkim rijekama. 


1. Posebno ističemo problematičnu normu u važećem prostornom planu koja omogućava 
gradnju hidroelektrana na lokacijama starih mlinica bez ikakvog navođenja broja i 
lokacije mogućih hidroelektrana. Neodređenost ove norme dovodi do pravne 
nesigurnosti, a u praksi može dovesti potencijalnog investitora u realnu zabludu 
obzirom da je realizacija takvih zahvata vrlo upitna jer ne postoje nikakve stručne 
podloge koje bi opravdavale gradnju na lokacijama starih mlinica. Svjedoci smo da je 

temeljem te norme realizirana mHE Dabrova dolina 1 na rijeci Mrežnici te predstavlja 
primjer kako takav zahvat može biti problematičan iz aspekta utjecaja na prirodu i 
okoliš (npr. sedra, krajobraz). Osim toga treba imati u vidu i činjenicu da su mlinice 
na rijeci Mrežnici planirane i građene u vrijeme kada je u Mrežnici bilo i do 40% više 
vode što je izgubljeno gradnjom HE Gojak i gubitkom vode Zagorske Mrežnice. 
Prema ograničenim informacijama poznato je da Karlovačka županija provodi 
aktivnosti kojima se ponovno pokreće pitanje zaštite rijeke Mrežnice. Navedena 
odredba u prostornom planu direktno ugrožava ispunjenje tog cilja. Realizacija po 
modelu mHE Dabrova dolina 1 koja je sve samo ne obnova mlinice predstavlja 
dodatno krajobrazno nagrđivanje i degradiranje rijeke, te umanjenje biološke i 
krajobrazne vrijednosti. Osim toga smatramo da bi i kanjon rijeke Korane trebalo 
zaštititi zbog svojih krajobraznih, kulturnih, hidromorfoloških,  speleoloških, 
arheoloških i prirodnih vrijednosti. 


Predlažemo da se iz poglavlja o Mjerama ublažavanja negativnog utjecaja na 
okoliš, pod Hidroelektrane (str. 88) izbriše - hidroelektrane graditi na lokacijama 
postojećih mlinica bez podizanja krune slapa odnosno gradnje brana 


Smatramo da planiranje mHE Globornica kao mjeru ublažavanja nizvodnih utjecaja 
od strane HE Lešće predstavlja dodatno degradiranje već lošeg stanja rijeke Dobre. 
Negativni utjecaji HE Lešće trebaju se u najkraćem mogućem roku rješavati revizijom 
pogonskog pravilnika te načinom rada, makar to imalo za posljedicu smanjenu 
količinu proizvedene električne energije. Dugoročno se treba razmišljati i o 
uklanjanju HE Lešće. Naime, smatramo da uklanjanje HE Lešće predstavlja razuman 
prijedlog obzirom na sve štete do sada, a koje će se s vremenom još multiplicirati. 
Koristi od rada HE Lešća prilično su upitne pa čak i sa energetskog aspekta, dok su 
štete vrlo jasno vidljive i mjerljive. U slučaju da se nizvodno od Lešća gradi nova 
hidroelektrana, ta ista opet će imati svoj način rada, minimalni i maksimalni protok, te 
samim time neće na zadovoljavajući način moći odgovoriti na vodne valove od Lešća 
te zaštiti obale i okoliš nizvodno. Posebno ističemo da uvjetovana realizacija mHE 
Globornica u odnosu na „Idejno rješenje i Studija izvodljivosti višenamjenskog 
objekta za poboljšanje vodnog režima uslijed rada HE Lešće na rijeci Donjoj Dobri 
nizvodno od HE Lešće ne može predstavljati temelj njezine realizacije. Odgovor na 
pitanje da li je mHE Globornica prihvatljiva ili ne za okoliš i prirodu može se dobiti 
samo u okviru okolišnih postupaka. Strateška studija jasno zaključuje da mHE 
Globornica treba biti izbrisana iz prostornog plana. Ustrajanje na njezinoj 
realizaciji u suprotnosti je sa zaključcima strateške studije što će sigurno imati 
implikacije na eventualno njezinu realizaciju. Inzistiranje na rješenjima bez 
razmatranja varijantnih rješenja, a koja dovode u pitanje postizanje ciljeva iz 
Okvire direktive o vodama nisu put kojim bi se trebalo rješavati štetne 
posljedice rada HE Lešće. Slijedom iznesenog Eko Pan predlaže brisanje mHE 
Globornica iz plana sukladno zaključima strateške studije. 


Uz mHE Ilovac u kartografskom prikazu unosi se oznaka za akumulaciju (AH 
simbol), što je za pozdraviti. Ne možemo prešutjeti činjenicu da su svi odgovorni za 
realizaciju tog zahvata godinama tvrdili da takva hidroelektrana ne stvara akumulaciju 
i ne mijenja prirodna obilježja rijeke. Na ovaj način se potvrđuje ono što već 
godinama ističemo, a to je da i tzv. male protočne hidroelektrane stvaraju određen tip 
akumulacije i imaju puno veći i širi opseg utjecaja u prostoru od same lokacije 

izgradnje. Naime u mjerama očuvanja propisanima Rješenjem za Zahvat izgradnje 
male hidroelektrane Ilovac na rijeci Kupi navedena su mjere vezane za biološku 
raznolikost, a koje se ne poštuju 
- Br. 19. očuvati raznolikost staništa (neutvrđene obale i brzace) zadržavanjem 
predviđene dinamike vodostaja kod manjih i srednjih protoka, posebice u doba 
proljetnog mrijesta kada oscilacije vodostaja zbog planiranog zahvata ne bi trebale 
biti veće od 30 cm, 
- Br. 20. sačuvati riječna staništa i područja s bržim tokom vode; prvenstveno radi 
zaštite na ovom području veoma rijetkih mrijesnih staništa. 
Ove mjere podrazumijevaju kako do ujezeravanja i stvaranja akumulacije neće doći, a u 
stvarnosti se to dogodilo te se akumulacija proteže dobra 4 km uzvodno od brane. Samim 
time, silom zakona bi se mHE Ilovac morala sankcionirati tj. uskladiti Rješenje za Zahvat 
MHE Ilovac sa trenutnim stanjem na terenu. Dodavanjem akumulacije uz mHE Ilovac u 
prostornom planu nije dovoljno da bi se isti legalizirao tj. da zadovolji sve propisane 
odredbe. Jednako tako mHE Ilovac nema funkcionalnu riblju stazu, što također treba 
adekvatno sankcionirati tj. regulirati. Također ovakvo naknadno uvođenje oznake 
akumulacije tamo gdje nikada nije ni trebala postojati otvara potpuno nova pitanja, a tiču 
se vlasnika nekretnina i njihovog umanjivanja vrijednosti imovine te ograničavanje u 
pogledu korištenja nekretnina. 


e U kartografskom prikazu pogrešno je ucrtano da je mHE Ilovac planirana 
hidroelektrana, a ne postojeća što je pogrešno. 


4. Kod ucrtavanja akumulacija, svakako se mora ucrtati barem približna površina koju će 
akumulacija zauzeti, kako bi se i vizualno mogao procijeniti utjecaj na prostor i sve 
ostale komponente. Npr. za mHE Ilovac nije ucrtano, kao ni za HE Ozalj, te planiranu 
MHE Globornica, dok se za pregradu Brodarci ucrtalo iako do akumuliranja 
vode na čvoru Brodarci ne bi trebalo doći, tj. nigdje u prijedlogu plana se ne 
spominje akumulacija na tom području. Naime u strateškoj studiji navedeno je za 
čvor Brodarci: Novi projekt sustava zaštite od poplava, za koji je već doneseno 
rješenje o prihvatljivosti za okoliš, umjesto brane i akumulacije predviđa pregradu - 
regulacijski objekt kojim će se razina vode privremeno dizati i to pri znatno manjoj 
visini i na taj način samo u periodu poplava preusmjeravati u postojeći kanal Kupa- 
Kupa, dok će rijeka tijekom godine teći nesmetano. Īsto se ne očituje u grafičkom 
dijelu prijedloga plana. 


Strateška studija jasno utvrđuje i zaključuje kako se realizacijom pregrade 
Brodarci kao i mHE Brodarci ne mogu isključiti značajni negativni utjecaji (str. 
193, 203, 215,235, 245, 246 i dr.) na sastavnice okoliša i Natura 2000 područje 
HR2000642 Kupa kao i vodna tijela CSRN0004_008 Kupa i CSRN0021_001 
Dobra. 


Prema strateškoj procjeni izvjesno je da bi realizacijom tih zahvata došlo do 
degradiranja stanja navedenih vodnih tijela što predstavlja neispunjavanje 
ciljeva iz Okvirne direktive o vodama. Realizacija ovih zahvata temeljem čl. 4. st. 7. 
Okvirne direktive o vodama predstavlja vrlo neizvjestan put u kojem je tek potrebno 
dokazati da je ovakvo rješenje jedino moguće i opravdava narušavanje stanja vodnih 
tijela Kupa i Dobra. Obzirom na brojne nedostatke u do sada provedenim okolišnim 
postupcima u okviru Sustava obrane od poplava (npr. nedostatak varijantnih rješenja, 
podataka, konzumiranje starog rješenja iz 2008.g. i dr.) smatramo da će aktiviranje čl. 
4. st 7. biti izuzetno komplicirano. Praksa Suda EU pokazuje da je primjena članka 4. 

st. 7. prilično restriktivna. Nažalost i u ovom slučaju dolazi do izražaja pogrešan 
pristup po pitanju vođenja projekta Sustava obrane od poplava. Hrvatske vode i sva 
nadležna javnopravna tijela na čelu s Ministarstvom okoliša i energetike proteklih su 5 
godina uložili vrijeme i trud kako bi reciklirali staro rješenje za Sustav i legitimirali ga 
kroz novi postupak procjene utjecaja na okoliš umjesto da su sve aktivnosti i energiju 
usmjerili na to kako bi projekt bio adekvatno pripremljen (istraživanja, varijantna 
rješenja, stručne podloge i dr.) i proveden kroz potrebne okolišne postupke. Na taj 
način bi i eventualno financiranje iz sredstava EU bilo puno izvjesnije i jednostavnije. 


. U grafičkom dijelu — Energetski sustav prijedlog plana je za čvor Brodarci, iako je 
rečeno kako se izbacuje energetska komponenta projekta te da se radi samo o pregradi 
koja će se koristiti u svrhu obrane od poplava, i dalje je ucrtana akumulacija i oznaka 
AH što je oznaka za hidroenergetske akumulacije, te to treba izbrisati. Ističemo da 
kartografski prikazi trebaju u potpunosti biti usklađeni s tekstom prostornog 
plana kako bi se izbjegle moguće nejasnoće u njegovoj interpretaciji i provedbi. 


. Za eksploataciju mineralnih sirovina dodana je nova odredba da treba "nova 
eksploatacijska polja kao i proširenja postojećih te istražne prostore planirati na 
udaljenosti većoj od 200 m od speleoloških objekata." Unutar ili tik uz prostor 
eksploatacijskog polja u Bariloviću, kod Šćulca, nalazi se spilja označena u katastru 
speleoloških objekata, u ovom GIS-u: http://www.bioportal.hr/gis/ 


Ako se primjenjuje navedena odredba prostornog plana, obuhvat tog polja bi trebalo 
korigirati. Također, navedeno je da "nova eksploatacijska polja unutar istražnih 
prostora moguće je otvarati da su na većoj udaljenosti od 500 m od vodotoka". 
Navedeno eksploatacijsko polje uporno se širi na udaljenosti 100-200 m od rijeke 
Korane, paralelno s vodotokom. Smatramo problematičnim da Karlovačka županija 
promatra i ne inzistira na dosljednoj provedbi svog prostornog plana. Naprotiv vrlo 
često se stavlja i u aktivnu poziciju podržavajući proširivanje eksploatacijskih polja u 
blizini karlovačkih rijeka. Slučaj kamenoloma Barilović nije nažalost jedini slučaj u 
kojem je vidljiva takva praksa. Minimum koji tražimo je da Karlovačka županija 
poštuje i dosljedno primjenjuje opći propis koji sama donosi. 


. Pod 4.1.3.1. Zaštitne i regulacijske vodne građevine na vodama I. reda navode se 
zajedno i postojeće i planirane mjere (od 1 do 8), dok su sve ostale građevine i zahvati 
navedeni posebno postojeći, a posebno planirani. Stoga se i ove vodne građevine treba 
jednako navesti, jer ovako nije jasno koje su građevine postojeće, a koje se tek 
planiraju. 


. Uzimajući u obzir da je predmet VI. Izmjena i dopuna Prostornog plana Karlovačke 
županije i Strateške studije utjecaja na okoliš ,,Sustav obrane od poplava“ (dalje: 
Sustav) želimo se osvrnuti na način na koji su vođeni postupci u slučaju ovog 
projekta. Naime, Eko Pan već godinama upozorava sva nadležna tijela na brojne 
nepravilnosti u realizaciji. Eko Pan je još 2013. g. upozoravao na te nepravilnosti i 
nedostatke u postupku kojim se pokušala realizirati mHE Brodarci od strane privatnog 
investitora u sklopu Sustava obrane od poplava. Presudom Visokog upravnog suda 
2015. zaustavljena je realizacija ovog zahvata. Već 2015. g. vodi se novi postupak za 
dio Sustava koji obuhvaća nasip Selce-Rečica. I u tom postupku Eko Pan je isticao da 
se zahvat ne može realizirati temeljem rješenja o prihvatljivosti za okoliš Sustava iz 
2008.g., te da je potrebno za Sustav provesti stratešku procjenu, a nakon toga i 
procjenu utjecaja na okoliš za svaki pojedinačni zahvat Sustava. Nažalost, tadašnje 
Ministarstvo je pogrešno utvrdilo da je rješenje iz 2008. g. važeće i da se temeljem 

njega može krenuti u realizaciju Sustava i njegovih dijelova. Pogrešno shvaćanje 
Ministarstva potvrđuje i činjenica da je 2017. g. pokrenut „novi“ postupak procjene 
utjecaja na okoliš za Sustav obrane od poplava. Od 2015. g. Eko Pan konstantno 
upozorava da se za cijeli Sustav obzirom na vrlo kompleksna obilježja zahvata (nap.8 
+3 pojedinačnih zahvata) mora provesti postupak strateške procjene utjecaja na okoliš 
i da se postojeća realizacija ne može temeljiti na zastarjelim rješenjima. 


Što su napravila nadležna tijela? Nadležna tijela potpuno su ignorirala sve primjedbe 
te se za Sustav od 2017. do 2019. g. vodio „novi“ postupak procjene utjecaja na okoliš 
umjesto da se za cijeli sustav provela strateška procjena, a onda i pojedinačna 
procjena utjecaja na okoliš za svaki dio Sustava. Naravno „novi“ postupak je morao 
proći jer kako objasniti da zahvati koji su već u postupku realizacije eventualno ne 
mogu proći kroz novi postupak procjene utjecaja na okoliš. Sve navedeno potvrđuje 
da je „novi“ postupak za Sustav zapravo recikliranje starog rješenja iz 2008.g.. Eko 
Pan je sudjelovao 1 u tom postupku te je u opsežnim komentarima argumentirao zašto 
je za Sustav najprije trebalo provesti stratešku procjenu utjecaja na okoliš. Također, 
„nova“ studija sadržavala je brojne nedostatke na što smo upozoravali, ali unatoč 
svemu ona je kao takva dobila prolaznu ocjenu. Sama činjenica da je procjena utjecaja 
na okoliš rađena prije strateške procijene govori koliko su u ovom slučaju svi okolišni 
postupci dovedeni do apsurda. Zbog svega navedenog danas se nalazimo u pat 
poziciji. S jedne strane moramo Sustav provesti kroz postupak strateške procjene 
utjecaja na okoliš jer je to nužno zbog EU financiranja, a sa druge strane ocjena 
Sustava iz aspekta strateške procjene utjecaja na okoliš je vrlo problematična i 
potvrđuje da će njegova realizacija značajno negativno utjecati na riječne ekosustave i 
sastavnice okoliša. Osim toga imamo i pravomoćno rješenje da je Sustav prihvatljiv 
za okoliš iz 2019., što nije u skladu s zaključcima strateške studije. Ovakva okolišno 
pravna šizofrena situacija dovodi do toga da Hrvatske vode nisu izrazile suglasnost na 
stratešku studiju utjecaja na okoliš za izmjene i dopune prostornog plana. Kako će se 
ova situacija u budućnosti rasplesti vjerojatno dobrim dijelom ovisi i o odobravanju 
financijskih sredstava za Sustav od strane EU. 


Slijedom svega navedenog imamo potrebu prenijeti u nastavku komentare Eko Pana 
koji su upućeni 2019. g. na ,novu“ studiju utjecaja na okoliš za Sustav obrane od 
poplava u sklopu postupka procjene utjecaja zahvata na okoliš. 


1. Za sustav zaštite od poplava karlovačko-sisačkog područja potrebno je provesti 
stratešku procjenu utjecaja na okoliš 


Nakon katastrofalnih poplava gradova Zagreba (1964.) i Karlovca (1966.), započelo 
je rješavanje obrane od poplava Srednjeg Posavlja obuhvaćajući područje Save od Slovenije 
do Nove gradiške i Kupe od Ozlja do Pokupskog. Tada predloženo i usvojeno rješenje 
polazilo je od korištenja prirodnih retencija i provođenja velikih voda mimo ugroženih 
gradova. Rješenjem obrane od poplava Srednjeg Posavlja predviđeni su odteretni kanali 
(Odra kod Zagreba i Kupa-Kupa kod Karlovca), kontrolirane retencije, odgovarajući nasipi i 
kontrolne građevine. Studijom regulacije i uređenja rijeke Save u Jugoslaviji (Polytechna 
Hidroprojekt, Carlo Lotti, Prag — Rim, 1972. godine) usvojeno je rješenje. Radovi koji su 
započeli na izgradnji I. faze dovršeni su do 1980. godine i od tada osim održavanja nisu 
uložena značajnija sredstva u sustav obrane od poplava tog područja. Prva faza obrane od 
poplave za područje Srednjeg Posavlja izvedena je prije više od 40 godina uključujući i 
područje grada Karlovca, ana osnovi izvornog rješenja, 2004. godine Hrvatske vode dale su 
izraditi projekt Obrana od poplava grada Karlovca (VPB d.d. Zagreb, 2004.). 

Hrvatske vode pokrenule su postupak procjene utjecaja na okoliš sustava obrane od 
poplava Srednjeg Posavlja 23. travnja 2007. na osnovi materijala ,,Novelacija i dopuna 
studije o utjecaju na okoliš sustava obrane od poplava Srednjeg Posavlja“ (VPB, Zagreb, 
2007.), te je Ministarstvo zaštite okoliša prostornog uređenja i građenja 20. svibnja 2008. 
godine donijelo rješenje o prihvatljivosti zahvata za okoliš. 


Prethodno iznesena kronologija problema poplava na području Srednjeg 
Posavlja kao i sam broj zahvata (11 ukupno) čija obilježja su takva da svaki sam 
pojedinačno može imati značajan utjecaj na okoliš i prirodu govori u prilog tome da je 
za cijeli sustav obrane od poplava potrebno provesti postupak strateške procjene 
utjecaja na okoliš. 


Osim toga, sama činjenica da rješavanje ovog problema traje gotovo 50 godina govori 
koliko je rješavanje ovog pitanja kompleksno. Također, iznimno je bitno uzeti u obzir 
činjenice da je pristup problemu poplava bitno promijenjen proteklih godina na razini 
znanstvenih spoznaja i iskustva, a sve temeljem katastrofalnih poplava u Europi proteklih 30- 
tak godina, što dovodi do promjene u razmišljanjima kako riješiti pitanje poplava. Sve to 
rezultira novim pristupima i politikama na razini EU koji se baziraju na temeljnom i 
osnovnom načelu, a to je da se upravljanju vodama pristupa kroz integrirani pristup na osnovi 
riječnih slivova. Smatramo pogrešnim pristup da se rješavanje ovog problema parcijalno 
sagledava i rješava. Izrađivač studije u uvodnom poglavlju 2.1.1. str. 3, paušalno zaključuje 
da se podjela i cjepkanje ovog pojedinačnih zahvata ili sustav, temelji na osnovi teritorijalne 
organiziranosti vodnogospodarske djelatnosti u RH, što smatramo potpuno pogrešnom 
tvrdnjom, a u nastavku zaključuje da ipak ta dva dijela predstavlja realno cjelinu. 


(citiramo: "Na osnovu načina teritorijalne organiziranosti vodnogospodarske djelatnosti u 
Republici Hrvatskoj, sustav zaštite od poplava na slivu rijeke Kupe dijeli se na karlovačko i 
sisačko područje, dok se sustav smatra jednom cjelinom. ") 


Ovaj kompleks zahvata, za čije funkcioniranje je presudna međusobna 
povezanost i funkcionalnost svakog pojedinačnog zahvata, usmjereno je prema 
zajedničkom cilju obrane od poplava. Djelovanje ovog sustava nemoguće je ostvariti 
bez detaljnog i sveobuhvatnog planiranja, što ukazuje da je strateška procjena nužna 
kako bi sigurno i učinkovito riješili ovaj problem za buduće generacije. 


Strateška procjena utjecaja strategije, plana i programa na okoliš u Hrvatskoj je 
regulirana Zakonom o zaštiti okoliša i Uredbom o strateškoj procjeni. Direktivom o strateškoj 
procjeni utjecaja na okoliš 2001/42 provodi se načelo integracije i zaštite okoliša propisano 
člancima 11.1 191. Ugovora o funkcioniranju Europske unije. Propisuje se visoka razina 
zaštite okoliša i pridonosi uključivanju pitanja zaštite okoliša u izradu i donošenje određenih 
planova i programa. U tu se svrhu Direktivom 2001/42 traži procjena okoliša za planove i 
programe koji bi mogli imati značajne učinke na okoliš. Postupkom strateške procjene 
utjecaja na okoliš pomaže se donositeljima politika donijeti informirane odluke temeljene na 
objektivnim informacijama i rezultatima savjetovanja s javnošću/dionicima i odgovarajućim 
tijelima. 

Temeljno pitanje koje se ovdje postavlja jest da li sustav zaštite od poplava 
karlovačko-sisačkog područja potpada pod članak 63. Zakona o zaštiti okoliša (NN 
78/15, 118/18) kojim je preneseni članak 3. stavak 2. Direktive 2001/42. Ključno je pitanje 
područja primjene Direktive 2001/42 te da li nešto što se naziva "sustav" može biti 
obuhvaćeno pojmovima "plan" ili "program". O ovom pitanju izjasnila se i Europska 
komisija u svojem drugom izvješću Vijeću i Europskom parlamentu 2017. godine o provedbi 

Direktive 2001/42 (v. https://eur-lex.europa.eu/legal- 
content/HR/TXT/PDF/?uri=CELEX:52017DC0234&from=EN). 


Drugo izvješće Europske komisije o provedbi Direktive 2001/42: „Određivanje okvira” 
(članak 3. stavak 2.) — str. 4. 


Planovi i programi za koje je potrebna strateška procjena utjecaja na okoliš trebaju služiti za 
određivanje okvira za buduće odobravanje provedbe projekata navedenih u prilozima 1 i HI. 
Direktivi o procjeni učinka na okoliš. Gotovo su sve države članice doslovno prenijele izraz 

» određivanje okvira” i često ga razradile u okviru zakonodavnog akta ili smjernica. Sudskom 
praksom Suda EU-a potvrđeno je da se u tom pojmu mora odražavati cilj Direktive o 


strateškoj procjeni utjecaja na okoliš i uzeti u obzir učinke na okoliš bilo kakve odluke kojom 
se utvrđuju zahtjevi za buduće odobravanje za provedbu projekata. Stoga se može reći da se 
planovima i programima određuje okvir za donošenje odluka koje utječu na svako buduće 
odobravanje za provedbu projekata, posebno u pogledu njihove lokacije, vrste, opsega i 


operativnih uvjeta ili dodjele resursa 


Za primjenu Direktive 2001/42 o strateškoj procjeni nevažno je kako se neki 
plan ili program zove. On se može zvati i "sustav" a da je, zapravo, po svim svojim 
obilježjima plan odnosno program za koji je potrebno provesti stratešku procjenu. To 
jasno proizlazi iz presude Suda Europske unije u predmetu C-290/15. Pojam „planovi i 
programi” odnosi se na svaki akt/mjeru koji/koja, definirajući pravila i postupke 
nadzora/ispitivanja (engl. scrutiny) primjenjive na određeni sektor, uspostavlja 
značajan skup kriterija i uvjeta za odobravanje ili provedbu projekta ili više njih koji bi 
mogli imati značajne učinke na okoliš. 


U ovom slučaju, sustav obrane od poplava odnosi se na niz pojedinačnih zahvata koji 
svaki ima posebnu funkciju te predviđene i opisane načine korištenja. Svi dijelovi sustava 
povezani su u svrhu ostvarenja osnovnog cilja, a to je sprečavanja nesreća odnosno zaštita od 
štetnog djelovanja voda za ljude i imovinu. Takvi standardi su od dovoljno značajne važnosti 
i opsega za određivanje uvjeta primjenjivih na sektor upravljanja vodama, a odluke koje se 
donose na temelju tih standarada moraju odrediti uvjete pod kojima bi se konkretni projekti iz 
tog sustava, koji još uvijek nisu odobreni, mogli ubuduće odobriti lokacijskim i drugim 
dozvolama. Smatramo da sustav zaštite od poplava karlovačko-sisačkog područja 
zadovoljava prema svim obilježjima okvir primjene Direktive 2001/42 sažetih u glavna tri 
elementa: 


- < Sustav obuhvaća zahvate kojima se planira upravljanje vodama u svrhu zaštite od 
poplava što predstavlja djelatnost vodnog gospodarstva u skladu s člankom 3. 
stavak 2. Direktive 2001/42 

- < Pojedinačni zahvati u sklopu sustava nalaze se na popisu zahvata obuhvaćenih 
prilozima I i II Direktive o procjeni utjecaja određenih javnih i privatnih 
projekata na okoliš što također predstavlja jedan od parametara za provedbu 
strateške procjene prema članku 3. stavak 2. (a) Direktive 2001/42 

- Svi pojedinačni zahvati sustava mogu imati značajan utjecaj za područje ekološke 
mreže za koje se provodi glavna ocjena utjecaja zahvata na ekološku mrežu. Zahvati 
za koje je propisana ocjena sukladno članku 6. i 7. Direktive 92/43 o očuvanju 
prirodnih staništa i divlje faune i flore predstavljaju jedan od parametara za 
određivanje okvira primjene članka 3. stavak 2. (b) Direktive 2001/42 o strateškoj 
procjeni . 


Zbog svega navedenog smatramo da je nesporna činjenica da se za sustav obrane od 
poplava morala provesti strateška procjena u skladu s Direktivom 2001/42 i 
obvezujućom praksom Suda EU-a. 


2. Važenje i konzumiranje rješenja o _ prihvatljivosti za okoliš iz 2008. godine 


Ono što je osobito važno istaknuti jest da je dio ovih zahvata već u fazi realizacije, tj. 
ishođene su dozvole iz područja prostornog uređenja i gradnje, a temeljem rješenja o 
prihvatljivosti za okoliš iz 2008. godine (MP1 — Lijevo obalni nasip Kupe od željezničkog 
mosta do Brodaraca — III etapa; MP2 - Nasipi uz desnu obalu Mrežnice te lijevu i desnu 
obalu Korane za zaštitu naselja Logorište, Mala Švarća i Turanj; te MPS - Zaštita lijeve 
obale Kupe: Selce - Rečica). 


Potpuno je neprihvatljivo da se ovaj postupak PUO provodi za zahvate koji su već 
realizirani temeljem nevažećeg rješenja iz 2008. godine. Takva praksa dovodi do potpunog 
besmislenog sudjelovanja javnosti jer je očita namjera da se kroz ovaj postupak zapravo 
legitimiraju već donesene odluke i postupanja u slučajevima pojedinih zahvata koji 
zajednički čine sustav obrane od poplava jer je drugačiji ishod praktično nemoguć. Osim 
toga, sam smisao i bit postupka procjene utjecaja na okoliš na ovaj se način potpuno 
obezvređuje što predstavlja povredu s jedne strane nacionalnih propisa i pravne stečevine EU. 


Nadalje, ističemo da prema Zakonu o zaštiti okoliša iz 1994. godine temeljem kojeg je 
doneseno rješenje iz 2008. godine o prihvatljivosti za okoliš zahvata Sustav obrane od 
poplava Srednjeg Posavlja koji uključuje niz pojedinačnih zahvata nije postojala obveza 
sagledavanja kumulativnog utjecaja što je u ovom slučaju od presudne važnosti. Upravo 
integrirani pristup upravljanju vodnim područjima koji se propisuje kroz Okvirnu direktivu o 
vodama, osigurava se između ostalog kroz kumulativno i sveobuhvatno sagledavanje utjecaja 
na okoliš svih postojećih i planiranih zahvata na području sliva rijeke Save i podsliva rijeke 
Kupe. 


Prethodno navedene činjenice udruga Pan je iznosila tijekom pojedinačnih postupaka u 
kojima je sudjelovala tijekom proteklih godina te je kontinuirano upozoravala nadležno 
Ministarstvo da se planirani zahvati ne mogu realizirati bez nove PUO ili ocjene o potrebi 
PUO za svaki pojedinačni zahvat, odnosno SPUO za cijeli sustav u cjelini. Tako je u 
sklopu postupka glavne ocjene na ekološku mrežu zahvata izgradnje nasipa Selce-Rečica 
ukazivao na to da rješenje o prihvatljivosti zahvata za okoliš iz 2008. godine ne može biti 
temelj za odobravanje predmetnog zahvata 2017. godine (dakle 9 godina kasnije). 


Zaključno, danas kada se provodi novi postupak PUO vidljivo je da je Ministarstvo 
zaštite okoliša i energetike pogrešno procijenilo važenje rješenja iz 2008. godine. Također, 
potpuno je jasno da se ovaj postupak provodi iz razloga da se na taj način legitimiraju već 
donesene odluke. Na taj način želi se „novim“ rješenjem osigurati i financiranje putem EU 
fondova što nije moguće bez provedbe novog postupka PUO. Time se zapravo i u praksi 
potvrđuje stajalište da se pojedinačni zahtjevi koji su već u realizaciji temeljem rješenja iz 
2008. godine ne zadovoljava najviše standarde zaštite okoliša 1 prirode u skladu s pravnom 
stečevinom EU. 


U drugom izvješću Europske komisije o provedbi Direktive 2001/42 govori se o potrebi 
ispunjavanja uvjeta u svrhu osiguravanja financiranja kroz fondove EU te obvezama koje 
proizlaze iz Direktive o procjeni utjecaja na okoliš i Direktive o strateškoj procjeni. 


3. Nepotpun obvezni sadržaj studije 


Također želimo ukazati na to da pojedina poglavlja u studiji utjecaja zahvata na okoliš 
koja čine obvezni dio sadržaja sukladno Prilogu IV. Uredbe o procjeni utjecaja zahvata na 
okoliš (NN 61/14) opisuju zahvat temeljem nepotpunih i nepouzdanih podataka. 


Smatramo osobito zabrinjavajućim i nedopustivim činjenicu da je izrađivač studije 
dobrim dijelom zanemario Uputu za izradu studije o utjecaju na okoliš sustava zaštite 
od poplava karlovačko-sisačkog područja koju je 27. travnja 2018. godine donijelo 
Ministarstvo zaštite okoliša i energetike (KLASA: 351-03/17-04/1306; URBROJ: 517-06- 
2-1-2-18-25). Posljedično time sadržaj studije u svojim obveznim dijelovima nije potpun. 
Izostavljanje dijelova upute koji se tiču obvezne potrebe sagledavanje svih zahvata, a 
posebno HE Lešće i mHE Ilovac i ostalih pojedinačno realiziranih zahvata u proteklih 10-tak 
godina (nasip u svrhu obrane pročistača otpadnih voda grada Karlovca i dr.) predstavlja bitni 
propust u obveznom sadržaju studije. Također mišljenja i upute drugih javnopravnih tijela 
koje su propisane za izradu studije nisu uvažene i obuhvaćene ovom studijom (npr. Mišljenje 
Uprave za zaštitu prirede Ministarstva zaštite okoliša i energetike dobrim dijelom nisu 
obuhvaćene ovom studijom KLASA: 612/07/17-59/360; URBROJ: 517-07-1-1-2-17-4 od 2. 
listopada 2017.1 dr., 

v. https://mzoe.hr/doc/29052018_- uputa_ministarstva_od_27 travnja 2018 _godine.pdf). 

Poglavlje o mogućim kumulativnim utjecajima sustava zaštite od poplava ne može se 
smatrati potpunim s obzirom na bitne propuste u sveobuhvatnom sagledavanju svih zahvata 1 
utjecaja na okoliš i prirodu. Izostavljanje dva najveća zahvata koji su izgrađeni na području 
sliva rijeke Kupe u proteklih 40-tak godina iz ove studije je jednostavno potpuno neshvatljivo 
i neodgovorno od izrađivača studije. Podaci o štetnom djelovanju HE Lešće na rijeku Dobru 1 
Kupu su već toliko poznati i vidljivi da je 1 od strane nadležnih tijela (HEP, Hrvatske vode, 
Karlovačka županija) to priznato. Samo tijekom 2017. i 2018. godine pokrenuto je više 
zahvata kojima se sanira šteta kao posljedica rada HE Lešće (nap. 2009. puštena je u rad što 
čak ne obuhvaća ni rješenje iz 2008. godine koje tako da nije bilo moguće ni reciklirati u 
sklopu ove studije što govori još jednom u prilog tome da ova studija predstavlja zapravo 
kopiju starog rješenja). 

Nadalje, još jednom ističemo da prema Zakonu o zaštiti okoliša iz 1994. godine 
temeljem kojeg je doneseno rješenje iz 2008. godine o prihvatljivosti za okoliš zahvata 
Sustav obrane od poplava Srednjeg Posavlja koji uključuje niz pojedinačnih zahvata nije 
postojala obveza sagledavanja kumulativnog utjecaja što je u ovom slučaju od presudne 
važnosti. Upravo integrirani pristup upravljanju vodnim područjima koji se propisuje kroz 
Okvirnu direktivu o vodama, osigurava se između ostalog kroz kumulativno i sveobuhvatno 
sagledavanje utjecaja na okoliš svih postojećih i planiranih zahvata na području sliva rijeke 
Save i podsliva rijeke Kupe. 


Pojedini zaključci iz studije kojima se nastoje umanjiti mogući utjecaji na okoliš nisu 
utemeljeni na realnom činjeničnom stanju, tj. ne temelje se na svježim i pouzdanim podacima 
i istraživanjima koje je nužno provesti na samim lokacijama zahvata kao i na području cijele 
zone mogućih utjecaja uzvodno i nizvodno od lokacija svih planiranih zahvata u okviru 
sustava. Takvi paušalni zaključci koji se ne temelje na pouzdanim podacima i istraživanjima 
ne mogu se smatrati relevantnim pri donošenju odluke o ovom postupku. 


S poštovanjem, 


U Karlovcu, 1. 2. 2021. 


Za Pan, udrugu za zaštitu okoliša i prirode: 


Denis Frančišković 


non PIK TEA 

